Shavkat Mirziyoyev Xitoy delegatsiyasini qabul qildi

O‘zbekiston Prezidenti Shavkat Mirziyoyev 2-mart, dushanba kuni, mamlakatda amaliy tashrif bilan bo‘lib turgan Xitoy Xalq Respublikasi Kommunistik partiyasi Markaziy qo‘mitasi Siyosiy byurosi a’zosi, Tashqi ishlar bo‘yicha komissiya devonxonasi rahbari Yan Szechi boshchiligidagi delegatsiyani qabul qildi. Bu haqda Prezident matbuot xizmati xabar berdi.

Ma’lum qilinishicha, davlat rahbari bugungi kunda O‘zbekiston va Xitoyni do‘stlik hamda har tomonlama strategik sheriklik munosabatlari yaqindan bog‘lab turganini qayd etdi.
Mamlakatlar yetakchilarining muntazam uchrashuvlari ikki tomonlama hamkorlikni sifat jihatidan yangi darajaga ko‘tarish, uni aniq mazmun bilan boyitish imkonini berdi.

Birgalikdagi sa’y-harakatlar tufayli o‘zaro tovar ayirboshlash hajmi izchil ortib bormoqda. Xitoyning ilg‘or kompaniyalari va moliyaviy institutlari ishtirokida O‘zbekistonda yirik investitsiya loyihalari amalga oshirilmoqda. Madaniy-gumanitar almashinuvlar kengaymoqda.
Yuqori martabali mehmon Prezidentga samimiy qabul uchun minnatdorlik bildirib, XXR raisi Si Szinpinning O‘zbekiston Prezidenti nomiga yo‘llangan shaxsiy maktubini topshirdi. Ushbu maktubda keyingi yillarda ikki tomonlama hamkorlikda yuksak darajaga erishilgani katta mamnuniyat bilan qayd etilgan hamda yangi turdagi koronavirus tarqalishiga qarshi kurashda ko‘rsatilayotgan ko‘mak uchun minnatdorlik bildirilgan.
 Si Szinpin koronavirusga qarshi kurashda Xitoyga ko‘rsatilgan yordam uchun Shavkat Mirziyoyevga minnatdorlik bildirdi

Uchrashuvda ko‘p qirrali O‘zbekiston—Xitoy sherikligining dolzarb masalalari muhokama qilindi.
O‘zbekistonda energetika, neft-gaz, kimyo, to‘qimachilik, qishloq xo‘jaligi va iqtisodiyotning boshqa tarmoqlarida hamda infratuzilmani modernizatsiya qilish bo‘yicha ustuvor loyihalarni birgalikda ishlab chiqish va amalga oshirishni davom ettirish zarurligiga alohida e’tibor qaratildi.

Shuningdek, xalqaro va mintaqaviy ahamiyatga molik dolzarb masalalar, Birlashgan Millatlar Tashkiloti, ShHT va boshqa tuzilmalar doirasidagi konstruktiv muloqotni mustahkamlash, shuningdek, “Bir makon, bir yo‘l” tashabbusini ilgari surish doirasidagi hamkorlik yuzasidan fikr almashildi.
Eslatib o‘tamiz, O‘zbekiston 12-fevral kuni Xitoyga koronavirusga qarshi kurashish uchun gumanitar yordam yuborgan edi.